Fretum Beringianum
Fretum Beringianum vel Beringii (Anglice Bering Strait; Russice Берингов пролив, tr. Beringov proliv; Yupik Imakpik) est fretum maritimum inter promunturium Dezhnevii districtus autonomi Tschucotici Russiae, orientalissimum (169°43' occidentalis) continentis Asiae locum, et Caput Principis Walliae Alascae Civitatum Foederatarum, occidentalissimum (168°05' occidentalis) continentis Americae Septentrionalis locum, in latitudine circa 65°40' septentrionalis patens, aliquantulum ad meridiem circuli polaris situm. Fretum mare Tschukotense et mare Beringianum coniungit. Insulae Diomedis in parte freti septentrionali iacent et insula sancti Laurentii in parte australi. A Symeone Dezhnev inventum est, sed ab expeditione Viti Beringii nomen cepit. Finis inter Russiam et Alascam in freto a Civitatibus Foederatis ad 168°58'37" occidentalem ponitur. Linea commutationis diei per fretum Beringianum inter Insulas Diomedis transit. Nomen freti et maris aliquando apud libros vetustiores litteris Behringianum appellatur.